Хески је играо за све репрезентације Енглеске, до 16, 18 и 21 године, за „Б репрезентацију” и прву репрезентацију Енглеске. У првом тиму дебитовао је 1999. године против Мађарске, а утакмица је завршена резултатом 1 : 1. После Европског првенства 2004. године изгубио је место у првом тиму Енглеске и често био предмет критика. Након дуже паузе, позван је у тим у септембру 2007. године како би играо на квалификацијама за Европско првенство 2008. године. Повукао се из репрезентације након Светског првенства 2010. године, а укупно за први тим Енглеске одиграо је 62 утакмице и постигао 7 голова.